Document ID: /fineweb-2-swissfilter-quality_10-filterrobots/filtered/02038.jsonl.gz/1807

Agir per la natira - dapertut en il pli grond e pli bel chantun da la Svizra!
Blers eveniments pli pitschens e pli gronds, positivs e negativs ans accumpognan mintga di en nossa lavur. Entant èn radund 4'000 Grischunas e Grischuns commembers da la Pro Natura Grischun ed intginas dunsainas vischnancas ans sustegnan cun donaziuns.
Gidai la Pro Natura Grischun a mantegnair e promover ina cuntrada viva ed ina gronda varietad d'animals e plantas - en il pli grond e pli bel chantun da la Svizra!
La Pro Natura Grischun è activa sin ils suandants champs:
- Nus protegin la natira en maniera pratica e giugain ina rolla impurtanta en la protecziun a lunga vista da spazis vitals periclitads e da spezias, p.ex. cun s'engaschar en favur da novs spazis vitals sco er cun mantegnair e tgirar protectorats cun l'agid da voluntaris, scolas e champs.
- Nus ans engaschain en la politica da protecziun da la natira e da l'ambient per meglierar las cundiziuns generalas "Per dapli natira - dapertut". En il center da nossa lavur stat la protecziun dals spazis vitals e da las spezias, p.ex. cun sustegnair projects da vischnancas e dal chantun en favur da spezias e da lur spazis vitals sco er cun cumbatter projects cun conflicts pussaivels. En la politica da l'ambient sustegnain e cumplettain nus la lavur dad autras organisaziuns per la protecziun da l'ambient en il chantun Grischun.
- Nus faschain lavur da publicitad ed infurmain la populaziun davart noss intents, p.ex. cun prender posiziun, tschertgar il discurs e participar a cumissiuns en favur da la natira e da la cuntrada.
- Nus collavurain sin il champ da la furmaziun da la natira e da l'ambient e promovain qua tras la protecziun pratica da la natira, p.ex. cun integrar ils giuvenils en la protecziun da la natira (excursiuns e champs).
Per ulteriuras infurmaziuns actualas consultai p.pl. la pagina tudestga.